
	PJESA 1: PËRMBLEDHJE EKZEKUTIVE (maksimumi 2 faqe)

	PËRKUFIZIMI I PROBLEMIT
[bookmark: PerkufizimProblemi]Cili është problemi në shqyrtim dhe cilat janë shkaqet e tij? Jepni arsyet e nevojës së ndërhyrjes së qeverisë. (jo më shumë se 10 rreshta) 

Mungesa e një kuadri ligjor të plotë për byrotë e kreditit në Shqipëri ka pasoja të ndjeshme në sektorin financiar dhe ekonominë e vendit. Pa një sistem të organizuar për mbledhjen dhe shpërndarjen e informacionit   kreditor pozitiv dhe negativ, nga burime të ndryshme, institucionet financiare përballhen me vështirësi në vlerësimin e saktë të besueshmërisë kreditore të subjekteve të të dhënave. Kjo rrit rreziqet kreditore dhe kostot e kredimarrjes. Për pasojë, ndërmarrjet mikro, të vogla dhe të mesme (NMVM) dhe individët pa historik kreditor e kanë të vështirë të sigurojnë akses në financim, çka ndikon negativisht në rritjen ekonomike. Regjistri i Kredive, i administruar nga Banka e Shqipërisë që prej 3 janarit 2008, është baza elektronike e të dhënave të subjekteve të të dhënave të sistemit bankar dhe financiar shqiptar. Ky regjistër ndihmon subjektet raportuese gjatë procesit të analizimit dhe vendimmarrjes për dhënien e kredisë, por ofron informacion mbështetës vetëm për informacionin kreditor negativ të subjekteve të të dhënave. Mosekzistenca e një baze ligjore për zhvillimin e veprimtarisë së më të plota të raportimit kreditor, ka dekurajuar ndërmarrjen e një veprimtarie të tillë nga subjektet e interesuara. Institucionet financiare ndërkombëtare, si BERZH, Grupi i Bankës Botërore, etj., kanë theksuar vazhdimisht se krijimi i një sistemi të plotë dhe funksional të raportimit kreditor sjell një sërë efektesh pozitive: zvogëlimin e rrezikut në kreditim, uljen e normave të interesit, akses më të lehtë në financim për individët dhe ndërmarrjet mikro, të vogla dhe të mesme, shpërndarje më efikase të burimeve financiare, ndreqjen e dështimet e tregut (market failures) që vijnë nga asimetria e informacionit kreditor si dhe shkurton kohën që u nevojitet kredidhwënësve për vlerësimin e aftësisë paguese të subjekteve që kërkojnë të financohen.

 

	OBJEKTIVAT
[bookmark: Objektivat]Cilat janë objektivat dhe rezultatet e synuara të propozimit? 

Projektligji “Për Byrotë e Kreditit” synon të vendosë një kuadër ligjor të qartë dhe gjithëpërfshirës për krijimin, funksionimin dhe mbikëqyrjen e Byrove të Kreditit në Shqipëri. Këto entitete do të kontribuojnë në rritjen e transparencën financiare dhe të përmirësojnë vlerësimin e besueshmërisë kreditore. Një sistem i mirëorganizuar i raportimit kreditor do të mundësojë akses të vazhdueshëm në informacion të besueshëm kreditor. Si rrjedhojë, bankat, institucionet financiare jo-banka dhe subjektet e tjera kredidhwënëse do të jenë në gjendje të bëjnë një vendimmarrje më të informuar.

Ulja e rrezikut kreditor sjell përfitime edhe për subjektet e të dhënave, qofshin persona fizikë apo juridikë. Aktualisht, disa prej tyre mund të penalizohen nga mungesa ose pamjaftueshmëria e të dhënave, edhe pse mund të kenë një historik kreditor pozitiv. Krijimi i një sistemi të tillë favorizon të gjithë ata që janë të rregullt në përmbushjen e detyrimeve që rrjedhin nga marrëveshjet e kredisë. Kjo ka rëndësi të veçantë për NMVM, të cilat shpesh nuk mund të ofrojnë garanci të barabarta me operatorë më të mëdhenj ekonomikë dhe për këtë arsye mund të mbështeten në historikun e tyre kreditor pozitiv. Sipas të dhënave të Grupit të Bankës Botërore, hendeku i financimit për NMVM në Shqipëri vlerësohet rreth 1 miliard euro, ndaj përmirësimi i aksesit në financa është thelbësor për rritjen e tyre.

Një studim i realizuar me mbështetjen e BERZH në 2016 tregoi se ka kërkesë të lartë për përmirësimin e cilësisë dhe sasisë së informacionit kreditor të disponueshëm. Kjo përfshin zgjerimin e mbulimit me të dhëna nga sektorët jo-financiarë, nevojën për zhvillimin e renditjeve kreditore, si dhe informacione kreditore më të detajuara, negativ dhe pozitiv.
Raporti i Bankës Botërore i 2018 “Financimi për rritje për NMVM”[footnoteRef:2] nënvizoi nevojën e prezencës së Byrove të Kreditit, dhe theksoi se një ligj specifik do të mundësonte një kuadër gjithëpërfshirës, transparent dhe me siguri ligjore për rregullimin e llojit të të dhënave që mund të raportohen, mblidhen dhe analizohen, si dhe detyrimet e institucioneve financiare dhe të drejtat e konsumatorëve.  [2:  Albania, MSMEs Finance for Groëth Assessment, 2018, Banka Botërore] 

Mbajtja e historikut kreditor dhe ndërgjegjësimi i subjekteve për ekzistencën e tij ka ndikim pozitiv. Kur individët apo bizneset e dinë se sjellja e tyre paguese do të ndikojë në mundësinë për të përfituar kredi apo shërbime në të ardhmen, ata tregojnë më shumë kujdes dhe përgjegjshmëri në përmbushjen e detyrimeve.

Projektligji adreson gjithashtu nevojën për regjistrim më të strukturuar dhe të saktë të informacionit kreditor, si dhe për mirëmbajtjen e vazhdueshme të bazës së të dhënave, me qëllim garantimin e integritetit, konfidencialitetit dhe sigurisë së tyre. Përmes vendosjes së kritereve të qarta për mbledhjen dhe përpunimin e informacionit kreditor, dhe me pozicionimin e Komisionerit për të Drejtën e Informimit dhe Mbrojtjen e të Dhënave Personale si autoritet mbikëqyrës, garantohen mbrojtja e të dhënave personale dhe e drejta e subjekteve të të dhënave për të pasur akses në informacionin e tyre.

Eksperienca e disa vendeve anëtare të Bashkimit Europian ka treguar se shërbimet e ofruara nga byrotë e kreditit kanë kontribuar ndjeshëm në forcimin e stabilitetit financiar, si në nivel kombëtar ashtu edhe në funksionimin më efikas të tregut të përbashkët europian. Duke reduktuar asimetrinë e informacionit kreditor ndërmjet kredidhënësve dhe subjekteve të të dhënave, si dhe duke siguruar akses në informacion kreditor të saktë, të plotë dhe të përditësuar, byrotë e kreditit ndihmojnë në vlerësimin më të mirë të riskut kreditor dhe në uljen e rrezikut të mospagimit dhe falimentimeve të papritura.
Njëkohësisht, funksionimi i një sistemi efektiv të raportimit kreditor nxit konkurrencën ndërmjet subjekteve kredidhwënëse, duke krijuar kushte për ofrimin e marrëveshjeve më të favorshme të kredisë, përmirësimin e cilësisë së shërbimeve financiare dhe zhvillimin e produkteve më të larmishme e më të përshtatura me profilin e klientëve.

Me një bazë të dhënash kreditore të besueshme dhe gjithëpërfshirëse, institucionet financiare do të mundë të zhvillojnë dhe ofrojnë produkte të reja financiare, të përshtatura me nevojat specifike të konsumatorëve dhe bizneseve. Këto mund të përfshijnë marrëveshje kredie të përshtatura, linja krediti fleksibël dhe produkte dhe shërbime të tjera financiare që mbështesin rritjen ekonomike.

Një sistem i mirëorganizuar i raportimit kreditor do të ndikojë pozitivisht edhe në edukimin financiar të popullsisë. Subjektet e të dhënave do të jenë më të ndërgjegjshëm për rëndësinë e menaxhimit të kujdesshëm të financave dhe për ndikimin e sjelljes së tyre paguese në aftësinë për të përfituar kredi në të ardhmen.

Së fundi, një sistem i besueshëm raportimi kreditor do të përmirësojë klimën e investimeve në Shqipëri. Investitorët e huaj do të kenë besim më të lartë në stabilitetin dhe transparencën e tregut financiar, duke nxitur investime të reja dhe duke mbështetur rritjen ekonomike.     

	OPSIONET E POLITIKAVE
Cilat janë opsionet kryesore të politikave? Duhet të bëni krahasimin e avantazheve/përfitimeve kryesore dhe të dizavantazheve/kostove të opsioneve të mundshme. 

Për të arritur qëllimet e përcaktuara, duhet të merren në konsideratë disa opsione të politikave. Secili opsion ka avantazhet dhe disavantazhet e veta, të cilat duhet të analizohen me kujdes për të marrë vendimin më të mirë.

Opsioni i Status Quo-së përfshin zgjedhjen për të mos ndërhyrë, duke lënë situatën aktuale të pandryshuar. Në mungesë të një ndalimi apo kufizimi të shprehur nga legjislacioni në fuqi, veprimtaria e raportimit kreditor mund të zhvillohen lirisht, mjafton që të respektohen detyrimet e Ligjit për Mbrojtjen e të Dhënave Personale. Megjithatë, mbrojtja e të dhënave personale kërkon kujdes të veçantë, ndaj është menduar që veprimtaria e Byrove të Kreditit të rregullohet me ligj.
 

Një tjetër opsion është përmirësimi i Regjistrit të Kredive të operuar nga Banka e Shqipërisë, duke e bërë atë më gjithëpërfshirës dhe më të aksesueshëm për të gjitha institucionet financiare. Kjo do të përfshinte përditësimin e teknologjisë së përdorur, përmirësimin e saktësisë dhe përmbushjen e standardeve ndërkombëtare për mbrojtjen e të dhënave. Megjithatë, ky opsion mund të jetë më pak efektiv në nxitjen e konkurrencës dhe inovacionit në tregun financiar, krahasuar me krijimin e një ligji të ri specifik për byrotë e kreditit. Përmirësimi i Regjistrit të Kredive do të përmirësonte regjistrin pa nevojën e krijimit të një kuadri të ri rregullator, mund të implementohet më shpejt dhe me më pak ndryshime për tregun. Megjithatë, ky opsion nuk nxit konkurrencën dhe inovacionin në të njëjtën masë si krijimi i një ligji të ri, dhe kërkon investime të konsiderueshme në teknologji dhe përditësime të vazhdueshme, që mund të bëhen në mënyrë më të shpejtë dhe efikase nga sektori privat. Eksperienca ndërkombëtare tregon qe rreth 74 përqind e vendeve në botë kanë Byro Krediti, dhe shumica e tyre ofrohen nga operatorw private.

Opsioni i tretë dhe më i përshtatshëm është miratimi i një ligji të ri specifik për byrotë e kreditit. Ky ligj do të përcaktonte qartë: (a) subjektet që mund të ushtrojnë veprimtarinë e raportimit kreditor, (b) kriteret dhe standardet që duhet të përmbushin, (c) përgjegjësitë dhe detyrimet e tyre, si dhe (d) mënyrën e mbikëqyrjes. Një legjislacion i tillë do të mundësonte adoptimin e praktikave më të mira ndërkombëtare dhe do të përcaktonte standarde të pranuara për përgatitjen e raporteve kreditore. Krijimi i këtij kuadri ligjor do të nxisë konkurrencën dhe inovacionin në tregun financiar, do të përmirësojë transparencën dhe saktësinë e informacionit kreditor, si dhe do të rrisë besimin e investitorëve të huaj.

Opsioni i hartimit të një ligji të ri specifik për byrotë e kreditit preferohet për shkak të përfitimeve të shumta që sjell. Një ligj i tillë do të krijojë një kuadër të qartë dhe gjithëpërfshirës për funksionimin dhe mbikëqyrjen e Byrove të Kreditit, duke siguruar që të gjitha institucionet financiare të kenë akses në informacion kreditor të saktë dhe më të plotë. Kjo do të nxisë konkurrencën dhe inovacionin në tregun financiar, duke mundësuar Byro Krediti të specializuara dhe duke përmirësuar ofertën e shërbimeve financiare, si dhe duke rritur besimin e investitorëve të huaj. Gjithashtu, një ligj specifik do të mundësojë adoptimin e praktikave më të mira ndërkombëtare për përgatitjen e raporteve kreditore. Kjo do të përmirësojë transparencën dhe saktësinë e informacionit kreditor, duke kontribuar në rritjen e kreditimit, përfshirjen financiare, stabilitetin financiar të vendit dhe zhvillimin ekonomik.




	ANALIZA E NDIKIMEVE
Cilat janë ndikimet e opsionit të preferuar? Kjo duhet të përshkruajë ndikimet në mënyrë sasiore  (monetare) dhe cilësore (narrative) mbi buxhetin dhe grupet e tjera të prekura.

Projektligji nuk krijon organe të reja dhe nuk u shton funksione të reja organeve ekzistuese shtetërore. Mbikëqyrja e veprimtarisë bie nën kompetencën e Komisionerit për të Drejtën e Informimit dhe Mbrojtjen e të Dhënave Personale, i cili monitoron e mbikëqyr të drejtën për mbrojtjen e të dhënave personale, pa kufizim.

Nga ana tjetër, parashikohet që licencimi i Byrove të Kreditit të bëhet nga Qendra Kombëtare e Biznesit (QKB), e cila do të verifikojë përmbushjen e kritereve të cilat parashikohen në ligjin specifik nga ana e subjekteve që kërkojnë licencë për ushtrimin e veprimtarisë së Byrove të Kreditit. Kriteret nuk janë të një volumi të lartë, qoftë sasior apo cilësor, dhe verifikimi i tyre nuk dikton nevojën për shtimin e burimeve njerëzore.
Ky opsion kërkon ndërhyrje minimale vetëm në Ligjin "Për licencat, autorizimet dhe lejet në Republikën e Shqipërisë”, ku do të përcaktohet autoriteti licencues dhe përfshirja e veprimtarive të Byrove të Kreditit si kategori që kërkon licencim.

Për këto arsye, kostot për zbatimin e projektligjit janë të papërfillshme.


	ARSYETIMI I OPSIONIT TË PREFERUAR 
Shpjegoni arsyet për zgjedhjen e opsionit të preferuar. Ju lutemi jepni nëse është e mundur koston dhe përfitimin me vlerë të përcaktuar monetare. . 

Opsioni i preferuar është miratimi i ligjit të propozuar. Një sërë arsyesh e bëjnë këtë zgjidhje më optimale. 

[bookmark: _Hlk193367573]Së pari, në këtë mënyrë do të eliminoheshin boshllëqet ligjore dhe do të lehtësohej ndjeshëm themelimi e funksionimi i Byrove të Kreditit, si mekanizma të nevojshëm për lehtësimin e praktikave dhe procedurave në ofrimin e shërbimeve financiare, por jo vetëm.

Së dyti, një problem i opsionit të status quo-së është se veprimtaria e raportimit kreditor mund të zhvillohet aktualisht nga cilido entitet, pa qenë e nevojshme t’i përmbahet ndonjë standardi ose t’i nënshtrohet një procesi filtrimi paraprak. Duke pasur parasysh se raportet kreditore ndikojnë drejtpërdrejt në vendimmarrjen për ofrimin e shërbimeve financiare me rrezik kreditor, interesat e subjekteve të të dhënave mund të preken negativisht nga raporte kreditore jo cilësore. Njëkohësisht, edhe ofruesit e shërbimeve preken negativisht, pasi qëllimi kryesor i Byrove të Kreditit është reduktimi i rrezikut kreditor, i cili arrihet vetëm me informacion kreditor të saktë dhe të mirëpërpunuar. Nëse kjo hallkë e sistemit nuk funksionon si duhet, vendimet e tyre do të mbeten po aq të pasigurta. Ndaj, vendosja e kritereve që duhet të plotësojnë operatorët e Byrove të Kreditit është rruga më e përshtatshme.

Së treti, pa parashikime të qarta ligjore, mbeten të papërcaktuara kategoritë e subjekteve që mund të marrin ose japin informacion kreditor tek byrotë e kreditit, si dhe kushtet që duhet të plotësohen. Një rregullim i tillë do të parandalonte rrjedhjen e panevojshme apo të tepërt të këtij informacioni.

Së katërti, rregullimi me ligj i veprimtarisë së Byrove të Kreditit qartëson llojin e informacionit kreditor që mund të përfshihet në historikun kreditor, periudhën e ruajtjes në bazën e të dhënave, të drejtat e subjekteve të të dhënave, si dhe vendosjen e veprimtarisë nën mbikëqyrjen e një organi monitorues. Të gjitha këto shërbejnë si mjete kontrolli kundrejt abuzimeve të mundshme me informacionin kreditor, duke pasur parasysh natyrën e tij delikate.

Kostoja e përllogaritur në total e opsionit të preferuar mbi buxhetin e shtetit gjatë periudhës 3-vjeçare menjëherë pas miratimit të ligjit (kostoja në total në lek, çmimet aktuale, në terma nominalë):
	[bookmark: viti1]Viti 1
	Viti 2
	Viti 3

	0
	[bookmark: VleraViti2]0
	[bookmark: VleraViti3]	0	




	
KONSULTIMI
Jepni një përmbledhje të çdo konsultimi të kryer (me kë dhe si jeni konsultuar? (jo më shumë se 5 rreshta).

Projekt-ligji është një nismë e Shoqatës Shqiptare të Bankave, e cila ka bindjen se organizimi në formën e sipërmarrjeve private të Byrove të Kreditit do të përbënte një zhvillim tejet të rëndësishëm në një ekonomi në zhvillim si ajo e Shqipërisë. Ministria e Ekonomisë dhe Inovacionit e ka mbështetur këtë nismë në kuadër të rolit të saj për rritjen e aksesit në financa për 
NMVM në vend. Projekt-ligji nuk i është nënshtruar ende fazës së konsultimit publik, por ka qenë objekt i komenteve dhe mendimeve të shprehura në mënyrë të detajuar nga grupe të ndryshme interesi dhe institucione shtetërore. Banka Botërore nga ana tjetër, ka asistuar Ministrinë e Ekonomisë dhe Inovacionit, në hartimin e projekt-ligjit në fjalë.
 
Në vijim paraqiten shkurtimisht më poshtë shqetësimet e ngritura prej grupeve të interesit dhe mënyra si janë adresuar ato: 

Së pari, një diskutim i rëndësishëm ka qenë ai lidhur me nevojën e marrjes së pëlqimit paraprak nga subjekti i të dhënave kur ofruesit e të dhënave kalojnë informacionin kreditor te byrotë e kreditit. Në këtë drejtim, interesi i ligjshëm i Byrove të Kreditit është vlerësuar si bazë e mjaftueshme ligjore për përpunimin e të dhënave personale. Kjo edhe për arsye se subjektet e të dhënave persona fizikë do të duhet të japin pëlqimin e tyre përpara se raportet kreditore t'u shpërndahen përdoruesve të të dhënave, pra pozita e tyre mbetet e mbrojtur.

Së dyti, është kërkuar qartësimi i ndarjes së përgjegjësisë mes ofruesve të të dhënave dhe Byrove të Kreditit lidhur me saktësinë dhe plotësinë e informacionit kreditor. Ky aspekt rregullohet nga nenet 17 dhe 18 të projektligjit. Ofruesi i të dhënave ka detyrimin të marrë të gjitha masat për të garantuar se informacioni kreditor i përcjellë është i saktë e i plotë, dhe në rast dyshimi të arsyeshëm, të mos e ndajë atë me Byronë e kreditit. Kur bëhet me dijeni se informacioni i dorëzuar është i rremë ose i paplotë, ofruesi duhet të kryejë menjëherë përditësimin dhe korrigjimin e tij pranë Byrosë së kreditit. Nga ana tjetër, Byroja e Kreditit është përgjegjëse vetëm për përputhshmërinë e informacionit të marrë nga ofruesit e të dhënave me atë të transferuar te përdoruesit e të dhënave. Ajo nuk mban përgjegjësi për plotësinë dhe vërtetësinë e informacionit, nëse pa ndryshuar përmbajtjen, e ka transferuar pa ndryshime. Gjithashtu, ajo nuk mban përgjegjësi për vendime të pafavorshme të ndërmarra nga përdoruesi i të dhënave ndaj subjektit të të dhënave, bazuar plotësisht ose pjesërisht në informacionin e raportit kreditor.

Së treti, është vënë në dukje se duhej bërë ndarja mes informacionit kreditor pozitiv dhe atij negativ, për efekt të përcaktimit të afateve të ruajtjes. Për këtë arsye, në projektligj janë dhënë  përkufizime të qarta dhe është parashikuar që afati e ruajtjes për informacionin kreditor pozitiv të jetë 3 vjet, nga data e përfundimit të marrëveshjes së kredisë ose kontratës përkatëse. Për informacionin kreditor negativ, afati është parashikuar tw jetw 5 vjet, i llogaritur nga data e rregullimit të detyrimit përkatës.

Kanë qenë objekt shqyrtimi gjithashtu përkufizimet e disa termave, subjektet që bien në fushë zbatimin e ligjit, burimet nga mund të merren informacionet kreditore dhe parimet e ligjit. Përkufizimet dhe kategoritë e subjekteve, janë formuluar konform praktikave më të mira dhe legjislacioneve të huaja në këtë sektor. Për parimet, është propozuar zgjerimi i tyre me ato që parashikohen nga Ligji për Mbrojtjen e të Dhënave Personale, por në këtë pikë është sqaruar se duke qenë se ky projektligj ka një fokus tjetër, formulimi në mënyrë të përgjithshme i parimeve që lidhen me të dhënat personale, pa i listuar në tërësi, duhet të konsiderohet i mjaftueshëm. Burimet e të dhënave, të përcaktuara në nenin 6, janë ideuar si shteruese, ndaj dhe asnjë informacion tjetër, përveç atij të marrë nga këto burime, nuk mund të përpunohet gjatë veprimtarisë së raportimit kreditor. 

Projektligji është konsultuar gjithashtu me Komisionerin për të Drejtën e Informimit dhe Mbrojtjen e të Dhënave Personale. Komentet e tyre kanë qenë të përqëndruara te përafrimi i gjuhës së projektligjit me atë të Ligjit për Mbrojtjen e të Dhënave Personale. Në një pjesë të mirë të dispozitave janë bërë ndryshimet e duhura në mënyrë që të mos kishte asnjë mospërputhje ose kundërshti mes këtyre dy akteve dhe të shmangeshin problemet me implementimin e tyre. Megjithatë në raste të caktuara është bërë dhe diferencimi i nevojshëm. Për shembull, termi “subjekt i të dhënave”, në këtë projektligj përfshin si personat fizikë, ashtu dhe ato juridikë, ndërsa në legjislacionin për mbrojtjen e të dhënave personale referimi bëhet vetëm për personat fizikë.

Ekspertë të Bankës së Shqipërisë kanë ofruar gjithashtu këndvështrimet e tyre përsa i përket mundësisë së ndërveprimit të Byrove të Kreditit dhe Regjistrit të Kredive të administruar nga Banka e Shqipërisë.  Për këtë në nenin 7 të projektligjit është parashikuar që me kërkesë të Byrosë së Kreditit, Banka e Shqipërisë i vë në dispozicion informacionin e administruar në bazën e të dhënave të Regjistrit të Kredive, në përputhje me kushtet dhe procedurat e parashikuara në këtë ligj dhe në Ligjin për Mbrojtjen e të Dhënave Personale.



	ZBATIMI DHE MONITORIMI
[bookmark: ZbatimiMonitorimi]Si do të organizohen zbatimi dhe monitorimi?

Për efekt të zbatimit të ligjit dhe monitorimit të veprimtarisë, është vendimtar roli i Komisionerit për të Drejtën e Informimit dhe Mbrojtjen e të Dhënave Personale dhe QKB-së.  Kjo e fundit do të garantojë përmbushjen e kritereve për çdo kërkues përpara dhënies së licencës.  Nga ana tjetër, me hyrjen në fuqi të ligjit, për çdo aspekt që lidhet me përpunimin e të dhënave personale, kompetencat monitoruese do të ushtrohen nga Komisioneri, me të gjitha masat ndëshkuese dhe mjetet që parashikon Ligji për Mbrojtjen e të Dhënave Personale.


[bookmark: _Toc506919731]
	PJESA 2: BAZA KRYESORE E ANALIZËS DHE E PROVAVE 



Historik
Jepni kontekstin e politikës.
Në Shqipëri, pavarësisht gamës së gjerë të politikave financiare të ndjekura ndër vite, nuk ka patur përpjekje të mëparshme për t’i kushtuar një ligj specifik veprimtarisë së raportimit kreditor në sektorin privat, përtej Regjistrit të Kredive të Bankës së Shqipërisë. Modeli i decentralizuar i mbledhjes së informacionit kreditor dhe shfrytëzimi i tij për vlerësime më të sakta të rrezikut kreditor është adoptuar nga disa vende të rajonit dhe Europës, si Maqedonia, Letonia, Moldavia, Ukraina, Suedia, Norvegjia, Finlanda etj. Rregullime të ngjashme ekzistojnë edhe jashtë Europës, si në Kanada, Shtetet e Bashkuara, Indi etj.
Natyrisht, qasjet e këtyre vendeve ndryshojnë në shumë aspekte: në rrethin e subjekteve që i nënshtrohen ligjit, organet mbikëqyrëse, llojet e informacionit që përpunohen, barrierat për hyrjen në treg, si dhe çështje të tjera të ngjashme. Të gjitha këto janë marrë parasysh gjatë hartimit të këtij projektligji.

Ajo që i bashkon këto përvoja është përfundimi se sisteme të tilla sjellin avantazhe të njohura në treg, si për bankat dhe institucionet financiare, ashtu edhe për individët dhe bizneset. Siç është përmendur disa herë në këtë raport, përfitimi i kësaj politike është veçanërisht i rëndësishëm për një ekonomi si ajo e Shqipërisë, e cila duhet të jetë e hapur ndaj çdo mundësie që nxit një klimë më të sigurtë biznesi.
Problemi në shqyrtim
Përshkruani natyrën e problemit.
Identifikoni shkaqet e problemit.
Përshkruani shtrirjen e problemit.
Identifikoni grupet e prekura nga ky problem - qeveria / biznesi / shoqëria civile / qytetarët.
Vlerësoni nëse problemi mund të trajtohet ose jo përmes një ndryshimi të politikave.
Problemi konsiston në mungesën e plotë të një kornize ligjore, pavarësisht nëse shkaku për këtë është zgjedhja për të mos ndërhyrë, apo thjesht mungesa e vëmendjes apo e propozimeve. Sa i përket shtrirjes juridiksionale dhe zbatueshmërisë ligjore, efektet shtrihet vetëm brenda territorit të Republikës së Shqipërisë. 
Sa u përket grupeve të prekura, bankat, institucionet e tjera financiare dhe ofruesit e tjerë të shërbimeve me rrezik kreditor ndikohen drejtpërdrejt, pasi me informacion kreditor të saktë e të plotë, ato bëjnë vlerësime më të mira të besueshmërisë kreditore. Konsumatorët dhe bizneset përfitojnë akses më të lehtë në financime nëse sjellja e tyre paguese është pozitive. Në përgjithësi, rritja e transparencës financiare i sjell tregut një shkallë efikasiteti më të lartë dhe norma interesi më të ulëta – parametra që janë në prioritetin e politikave shtetërore.
Arsyeja e ndërhyrjes 
Shpjegoni pse qeveria e sheh të nevojshme të ndërhyjë.
Shpjegoni se çfarë shpreson të trajtojë qeveria nëpërmjet kësaj ndërhyrjeje.
Shpjegoni se si i mbështet kjo ndërhyrje objektivat e nivelit të lartë të qeverisë.
Rendisni punën ekzistuese që është realizuar tashmë.
Ndërhyrja legjislative e shtetit është e domosdoshme për të shmangur paqartësitë që vijnë nga mungesa e një kuadri rregullator të posaçëm. Një rregullim i tillë u ofron subjekteve që synojnë të ushtrojnë veprimtari raportimi kreditor një bazë të qartë ligjore dhe një orientim të strukturuar për zhvillimin e veprimtarisë të tyre.
Në aspektin e implementimit, ndërhyrja shtetërore parashikohet të jetë proporcionale dhe e kufizuar. Në këtë kuadër, Qendra Kombëtare e Biznesit do të jetë autoriteti përgjegjës për licencimin e subjekteve të përcaktuara në ligj për themelimin dhe ushtrimin e veprimtarisë së Byrove të Kreditit, mbi bazën e përmbushjes së kritereve të përcaktuara në mënyrë shteruese nga legjislacioni përkatës.
Nga ana tjetër, Komisioneri për të Drejtën e Informimit dhe Mbrojtjen e të Dhënave Personale do të ushtrojë kompetencat mbikëqyrëse në përputhje me legjislacionin për mbrojtjen e të dhënave personale, duke garantuar që përpunimi dhe shpërndarja e të dhënave kreditore të realizohet në përputhje me standardet ligjore dhe parimet e privatësisë. 
[bookmark: _Toc506919735]Disa nga synimet kryesore të shtetit (objektiva të nivelit të lartë) janë zhvillimi ekonomik i qëndrueshëm, nxitja e investimeve, si dhe prania e një tregu të shëndoshë shërbimesh financiare. Ky ligj parashikohet të ketë ndikim pozitiv në këto drejtime. 
Shumë iniciativa të shtetit shqiptar janë përqëndruar në mekanizma që lehtësojnë NMVM, investimet strategjike, nismat e vogla inovative (start-up), sektorët e bujqësisë, prodhimit, fasonerisë etj. Këto përfshijnë subvencione, kredi të buta apo përjashtime nga tatimet. Në thelb, këto ndërhyrje, ndonëse të frytshme, sjellin një barrë të caktuar pasi konsistojnë në përdorimin ose mosdisponimin e fondeve publike. Ligji i propozuar synon të njëjtat rezultate, në shkallë më të gjerë, dhe pa asnjë kosto shtesë për buxhetin.
Objektivi i politikës
Vendosni objektiva që korrespondojnë me problemin dhe shkaqet e tij.
Sigurohuni që objektivat e vendosur të korrespondojnë me ato të dhëna në përmbledhjen ekzekutive, por më të detajuara. 
Sigurohuni që objektivat janë specifikë, të matshëm, të arritshëm, realë dhe në kohë.
Objektivat e politikës korrespondojnë në:
· Krijimin e një mekanizmi efektiv të ndërmjetësimit financiar.
· Rritjen e transparencës financiare nëpërmjet qarkullimit të informacioneve të besueshme, të sakta e të plota kreditore.
· Mundësimi i një aksesi më të lehtë në financim për individët dhe bizneset. 
· Implementimi i praktikave më të mira ndërkombëtare. 
· Krijimin e kushteve për të patur një vlerësime më të drejta e më të sakta të rrezikut kreditor nga bankat, institucionet financiare apo subjekte të tjera që preken nga ligji. 
· Mbrojtjen e të dhënave personale gjatë proceseve të raportimit kreditor. 
· Tërheqjen e operatorëve të kualifikuar dhe me përvojë për kryerjen e kësaj veprimtarie.
Përshkrimi i opsioneve të shqyrtuara
Përshkruani opsionin e status quo-së. 
Identifikoni dhe përshkruani të gjitha opsionet e politikave që keni marrë parasysh.
Shpjegoni se si janë identifikuar opsionet e politikës.  
Opsionet e analizuara janë dy: ruajtja e gjendjes aktuale (status quo), ku çdo subjekt mund të ushtrojë veprimtarinë e raportimit kreditor pa pengesa por në respektim të Ligjit për Mbrojtjen e të Dhënave Personale; dhe ndërhyrja me një ligj të posaçëm, që përcakton të gjitha kriteret e nevojshme.
Opsioni i status quo-së nuk adreson mungesën e një mekanizmi të specializuar të ndërmjetësimit financiar dhe nuk përmirëson aksesin në kapital për bizneset shqiptare. Aktualisht, ekonomia përballet me sfida në sigurimin e financimeve për sektorë kyç si NMVM, bujqësia, turizmi, infrastruktura dhe inovacioni. Në kredidhënie favorizohen sektorët me rrezik të ulët, duke kufizuar mundësitë për bizneset e reja ose ato pa garanci të mjaftueshme. Kjo ka krijuar një boshllëk të konsiderueshëm financimi, veçanërisht për NMVM dhe startupet, të cilat hasin barriera të larta për akses në kredi. Mungesa e mbështetjes financiare është veçanërisht e ndjeshme në zonat rurale, ku bizneset përballen me infrastrukturë të dobët dhe vështirësi për të tërhequr investime.
Në këtë kontekst, opsioni i status quo-së nuk i adreson këto problematika. Byrotë e kreditit janë një mekanizëm që do të ndihmonte në rritjen e financimeve dhe sigurimin e një zhvillimi më të ekuilibruar ekonomik në të gjithë vendin. Për këtë arsye, opsioni rregullator është më i dëshirueshëm: ai jo vetëm promovon krijimin e Byrove të Kreditit, por njëkohësisht vendos standarde në përputhje me praktikat më të mira ndërkombëtare, duke minimizuar rastet e abuzimeve të mundshme.
Vlerësimi i opsioneve/analizimi i ndikimeve     
Identifikoni grupet e prekura.
Identifikoni llojet e ndikimeve për secilin grup të prekur, bëni dallimin midis ndikimeve të drejtpërdrejta dhe jo të drejtpërdrejta.
Për ndikimet e drejtpërdrejta:
 
Përshkruani nga ana cilësore ndikimet e drejtpërdrejta mbi grupet e prekura.
Analizoni nga ana sasiore ndikimet më të rëndësishme të drejtpërdrejta.
Përcaktoni vlerën monetare të ndikimeve më të rëndësishme të drejtpërdrejta aty ku është e mundur (përdor tabelën në Aneksin 2/a të këtij dokumenti).
Analizoni ndikimin mbi ndërmarrjet e vogla dhe të mesme (nëse ka).
Për ndikimet jo të drejtpërdrejta:
Përshkruani nga ana cilësore ndikimet jo të drejtpërdrejta mbi grupet e prekura.
Analizoni ndikimin mbi konkurrencën.  
Diskutoni kufizimin e analizës:
Jepni supozimet në të cilat janë bazuar parashikimet dhe risqet, të cilave ato u nënshtrohen.
Tregoni se çfarë mund të pengojë realizimin e përfitimeve, të rrisë kostot ose të sjellë pasoja të papritura.
Përmblidhni vlerësimin e opsioneve:
Paraqisni një pasqyrë përmbledhëse të të gjitha ndikimeve të opsioneve të analizuara.
Shpjegoni se si ndikimet e të gjitha opsioneve të analizuara krahasohen me njëra-tjetrën.
Paraqisni përllogaritjet më të mira të përgjithshme neto të ndikimit me vlerë monetare të përcaktuar për çdo opsion (përdor tabelën në Aneksin 2/b të këtij dokumenti).

Më poshtë është një përmbledhje e shkurtër e përfitimeve kryesore të Byrove të Kreditit.
Përfitimet për Ndërmarrjet Mikro, të Vogla dhe të Mesme

Rritja e Aksesit në Kredi: Byrotë e kreditit ndihmojnë në reduktimin e asimetrive të informacionit kreditor midis kredidhwënësve dhe kredimarrësve, duke u mundësuar NMVM-ve me historik kreditor pozitiv të kenë akses në kushte më të favorshme të marrëveshjeve të kredisë. Kjo është e rëndësishme veçanërisht për NMVM, të cilat shpesh kufizohen nga kërkesat për garanci të bankave tradicionale. NMVM përbëjnë mbi 99% të ndërmarrjeve në Shqipëri dhe zënë pjesën më të madhe të punësimit, shitjeve dhe investimeve, por marrin një pjesë më të vogël të kredisë.
Normat e Interesit të Bazuara në Profilin e Riskut: Me raporte kreditore të detajuara, byrotë e kreditit u mundësojnë institucioneve financiare të ofrojnë norma interesi të bazuara në profilin e riskut. NMVM me historik kreditor pozitiv përfitojnë norma më të ulëta interesi dhe kushte më të favorshme, duke ulur koston e kapitalit.
Vlerësimi më Efikas i Besueshmërisë Kreditore: NMVM me historik kreditor pozitiv mund të demonstrojnë besueshmërinë e tyre kreditore ndaj institucioneve financiare, ofruesve të të dhënave ose palëve të tjera pa pasur nevojë për garanci shtesë.
Ulja e ngarkesës me borxhe: Byrotë e kreditit monitorojnë dhe ofrojnë përditësime mbi ekspozimin kreditor, duke ndihmuar përdoruesit e të dhënave në shmangien e kreditimit të tepruar ndaj NMVM-ve dhe në parandalimin e mbingarkesës me borxhe, që është thelbësore për shëndetin dhe qëndrueshmërinë e tyre financiare afatgjatë.
Përfitimet për Konsumatorët

Përmirësimi i Përfshirjes Financiare: Byrotë e kreditit u mundësojnë konsumatorëve të kenë akses në kredi formale. Kjo është veçanërisht e rëndësishme në Shqipëri, ku vetëm 8.5% e individëve kursejnë në një institucion financiar dhe pjesa më e madhe e huamarrjes ndodh jashtë sistemit financiar. Duke ndërtuar një historik kreditor pozitiv, individët mund të kenë akses në marrëveshje kredie dhe produkte të tjera financiare që më parë nuk ishin të disponueshme për ta. Ata mund të monitorojnë historikun e tyre kreditor, të korrigjojnë pasaktësitë dhe të marrin vendime financiare të informuara.
Kushte te Drejta dhe Transparente të Huasë: Byrotë e kredisë u mundësojnë konsumatorëve të përfitojnë nga kushtet e drejta dhe konkurruese të kredive, bazuar në vlerësimet individuale të rrezikut. Vlerësimi i besueshëm i kredisë shkurajon praktikat diskriminuese, pasi kredidhwënësit i bazojnë vendimet e huasë në të dhëna të standardizuara dhe jo në vlerësime subjektive.
Kostot e Reduktuara të Huamarrjes: Duke diferencuar rrezikun e lartë nga kredimarrësit me rrezik të ulët, byrotë e kreditit lejojnë konsumatorët me historik kreditor pozitiv të kenë akses në norma më të ulëta interesi. Kjo ulje në kostot e huamarrjes rrit mundësinë e përdorimit të opsioneve të përballueshme të marrëveshjeve të kredisë.
Përmirësimi i Disiplinës së Huamarrësit: Ndarja e informacionit kreditor vepron si një element disiplinor për kredimarrësit, duke inkurajuar përmbushjen në kohë të detyrimeve për të ruajtur aksesin në marrëveshje kredie të ardhshme potenciale.
Përfitimet Ekonomike
Stabiliteti dhe Rritja Financiare: Byrotë e kreditit kontribuojnë në stabilitetin e sektorit financiar duke përmirësuar praktikat e menaxhimit të rrezikut kreditor midis përdoruesve të të dhënave. Duke agreguar dhe analizuar informacionin kreditor, byrotë e kreditit ofrojnë njohuri mbi tendencat e tregut të kredisë, duke ndihmuar rregullatorët dhe institucionet financiare të zbusin rreziqet sistemike.
Efiçenca dhe Transparenca e Tregut: Byrotë e kreditit promovojnë transparencën duke ofruar informacion kreditor të përditësuar, gjë që nxit konkurrencën midis përdoruesve të të dhënave dhe redukton informalitetin. Rritja e transparencës çon në uljen e nivelit të kredive të këqija dhe përmirësimin e cilësisë së informacionit kreditor në të gjithë tregun.
Mbështetja e Mbikëqyrjes Rregullatore:  Regjistri i Kredive i administruar nga Banka e Shqipërisë mbledh kryesisht informacion kreditor negativ dhe i shërben nevojave të mbikëqyrjes financiare dhe prudencës bankare, pa ofruar renditje kreditore apo informacion kreditor pozitiv të strukturuar. Byrotë e kreditit, nga ana tjetër, mbulojnë një gamë më të gjerë informacioni kreditor, duke përfshirë informacionin pozitiv dhe negativ, marrëveshjet e kredisë me vlerë të vogël, kreditë e konsumatorëve, si dhe renditjen kreditore. Në këtë mënyrë, byrotë e kreditit adresojnë një nevojë të ndryshme të tregut, duke u mundësuar përdoruesve të të dhënave një vlerësim më të plotë të besueshmërisë kreditore të subjekteve të të dhënave.
Inovacioni Financiar i Bazuar në të Dhëna: Aksesi në informacionin kreditor të Byrove të Kreditit lehtëson zhvillimin e produkteve dhe shërbimeve të reja financiare. Kompanitë fintech, për shembull, mund të përdorin informacionin kreditor për të ofruar zgjidhje inovative si huadhënia peer-to-peer dhe mikro-kredia e përshtatur për NMVM dhe kredimarrësit individualë.
Zbutja e Rreziqeve të Kredisë dhe Mospagimeve: Byrotë e kreditit ofrojnë tregues të hershëm paralajmërues dhe njohuri të bazuara në informacion kreditor që ndihmojnë përdoruesit e të dhënave të identifikojnë detyrimet e papërmbushura të mundshme përpara se të ndodhin. Kjo qasje proaktive e menaxhimit të rrezikut kreditor redukton detyrimet e papërmbushura dhe formon portofolë më të shëndetshëm në të gjithë institucionet financiare.
Ndikime sasiore
Mungojnë ndikimet sasiore, pasi nuk kwrkohen alokime fondesh nga buxheti i shtetit.

Arsyetimi i opsionit të preferuar
Zgjidhni opsionin e preferuar, bazuar në analizë. 
Shpjegoni arsyetimin tuaj.
Duke sintetizuar dhe atë që është shpjeguar në pjesën e përmbledhjes ekzekutive, opsioni rregullator preferohet për arsyet e mëposhtme: 
· Eliminimi i vakumit ligjor dhe pasigurisë juridike që ai sjell
· Vendosja e parametrave dhe standardeve të larta për cilësinë e shërbimeve të raportimit kreditor
· Përcaktimi i organeve përgjegjëse për monitorimin e veprimtarisë
· I jep zgjidhje problemeve pa krijuar asnjë kosto shtesë

Çështje të zbatimit
Shpjegoni se cila strukturë do të jetë përgjegjëse për zbatimin e opsionit të zgjedhur.
Shpjegoni pengesat e mundshme për zbatimin e opsionit të zgjedhur.
Përshkruani masat që do të ndërmerren gjatë zbatimit për të arritur qëllimet e politikës.
[bookmark: _Toc465267003]Hyrja në treg kushtëzohet me licencimin e Byrove të Kreditit nga QKB-ja, pasi ka verifikuar kriteret e përcaktuara në ligj. Dispozitat e ligjit përmbajnë kriteret që duhet të plotësohen paraprakisht dhe dokumentet që duhet të dorëzojnë subjektet aplikuese.
Komisioneri për të Drejtën e Informimit dhe Mbrojtjen e të Dhënave Personale është organi që monitoron operatorët gjatë gjithë kohëzgjatjes së veprimtarisë të tyre. Ligji për Mbrojtjen e të Dhënave Personale është plotësisht i zbatueshëm, ndaj dhe Komisioneri ka në dispozicion të gjithë instrumentet që i akordon ky ligj për të siguruar konformitetin me detyrimet dhe përgjegjësitë që rrjedhin prej tij.
Faza e monitorimit dhe vlerësimit
Jepni një përshkrim të përmbledhur të masave të monitorimit dhe të vlerësimit.
Identifikoni kriteret/treguesit për të matur arritjen e objektivave ose progresin drejt tyre.
QKB-ja dhe Komisioneri konsiderohen mekanizma të përshtatshëm dhe të mjaftueshëm për monitorimin. Procese të tejngarkuara mbikëqyrjeje apo detyrime raportuese periodike nuk janë në frymën e ligjit, pasi është arritur në përfundimin se inkurajimi i konkurrencës së lirë të operatorëve, pa ndërhyrje të madhe shtetërore, do të prodhojë cilësi të kënaqshme të këtyre shërbimeve.
Treguesit mund të analizohen në vazhdimësi nga legjislatori dhe ekspertë të fushës, siç ndodh dhe për sektorë të tjerë të ekonomisë.

